На основу члана 10. Покрајинске скупштинске одлуке о додели буџетских средстава за финансирање и суфинансирање програмских активности и пројеката у области основног и средњег образовања и васпитања и ученичког стандарда у Аутономној покрајини Војводини („Службени лист АПВ”, бр. 14/15 и 10/17) и члана 15. и 16. и чл. 24. став 2. Покрајинске скупштинске одлуке о покрајинској управи („Службени лист АПВ”, бр. 37/14, 54/14 ‒ др. Одлука 37/2016, 29/2017, 24/2019, 66/20 и 38/21), покрајински секретар за образовање, прописе, управу и националне мањине ‒ националне заједнице, д о н о с и

**ПРАВИЛНИК**

**o ДОДЕЛИ БУЏЕТСКИХ СРЕДСТАВА ПОКРАЈИНСКОГ СЕКРЕТАРИЈАТА ЗА ОБРАЗОВАЊЕ, ПРОПИСЕ, УПРАВУ И НАЦИОНАЛНЕ МАЊИНЕ – НАЦИОНАЛНЕ ЗАЈЕДНИЦЕ ЗА ФИНАНСИРАЊЕ И СУФИНАНСИРАЊЕ ПРОЈЕКТА У ОБЛАСТИ ПОДИЗАЊА КВАЛИТЕТА ОБРАЗОВНО – ВАСПИТНОГ ПРОЦЕСА ОСНОВНОГ И СРЕДЊЕГ ОБРАЗОВАЊА – ТРОШКОВИ ОБУКЕ ТАЛЕНТОВАНИХ УЧЕНИКА ОСНОВНИХ И СРЕДЊИХ ШКОЛА СА ТЕРИТОРИЈЕ АП ВОЈВОДИНЕ И АНГАЖОВАЊA СТРУЧНИХ САРАДНИКА НА АНДРЕВЉУ ЗА 2025. ГОДИНУ**

**Опште одредбе**

**Члан 1.**

Овим правилником се уређујe начин, услови, приоритети и критеријуми за доделу буџетских средстава (у даљем тексту: средства) за финансирање и суфинансирање програма и пројеката у области основног и средњег образовања и васпитања у Аутономној покрајини Војводини (у даљем тексту: АП Војводина), у складу са апропријацијама одобреним одлуком о буџету Аутономне покрајине Војводине у оквиру посебног раздела Покрајинског секретаријата за образовање, прописе, управу, националне мањине ‒ националне заједнице (у даљем тексту: Секретаријат).

Сви појмови који се користе у овом правилнику у мушком граматичком роду обухватају мушки и женски род лица на која се односе.

**Намена средстава**

**Члан 2.**

Опредељена средства су намењена за унапређење квалитета основног и средњег образовања – за финансирање и суфинансирање трошкова учествовања талентованих ученика основних и средњих школа са територије АП Војводине и стручних сарадника (или наставника у изузетним случајевима) у својству реализатора предвиђених активности из сфере природних и друштвених наука, уметности и културе које ће се одржавати у периоду март-децембар 2025. године, у Центру за привредно-технолошки развој „Андревље“ на Андревљу.

**Висина и начин доделе средстава**

**Члан 3.**

За реализацију активности предвиђено је укупно: **15.000.000,00 динара, од којих 5.000.000,00 динара за основне школе и 10.000.000,00 динара за средње школе**.

**Основне школе могу конкурисати за:**

1) трошкове смештаја и исхране ученика својих школа (за седми и осми разред), ради њиховог учешћа у предвиђеним активностима, за 5 пуних пансиона;

2) трошкове смештаја, исхране и накнаде за рад стручног сарадника (или наставника у изузетним случајевима) њихових школа, који ће бити ангажован у својству реализатора предвиђених активности ученика, такође 5 пуних пансиона, који ће бити присутан свих 6 дана и који ће пратити ученике у остваривању свих планираних активности.

**Средње школе могу конкурисати за:**

1) трошкове смештаја и исхране ученика њихових школа (за други и трећи разред), ради њиховог учешћа у предвиђеним активностима, за 5 пуних пансиона;

2) трошкове смештаја, исхране и накнаде за рад стручног сарадника (или наставника у изузетним случајевима) њихових школа, који ће бити ангажован у својству реализатора предвиђених активности ученика, такође 5 пуних пансиона, који ће бити присутан свих 6 дана и који ће пратити ученике у остваривању свих планираних активности.

Потребно је да школе пријаве 10 ученика и 1 стручног сарадника (или наставника у изузетним случајевима), који испуњавају предвиђене критеријуме.

**Члан 4.**

Програми и пројекти из члана 1. овог правилника финансирају се и суфинансирају путем конкурса (у даљем тексту: конкурс), који се расписује најмање једном годишње, у складу са финансијским планом Секретаријата.

Конкурс садржи податке о називу акта на основу ког се расписујe конкурс, висину укупних средстава предвиђених за доделу по конкурсу, о томе ко може да се пријави на конкурс и за које намене, критеријуме по којима ће се рангирати пријаве на конкурс, начин и рок за подношење пријава на конкурс, као и другу документацију којом се доказуjе испуњеност услова и критеријума за подношење пријаве на конкурс.

Конкурс се објављује у „Службеном листу Аутономне покрајине Војводине“ и на званичној интернет страници Секретаријата, а обавештење о конкурсу и адреса интернет презентације на којој је објављен конкурс, објављују се у најмање једним дневним новинама које се дистрибуирају за целу територију Републике Србије.

Конкурс или обавештење о јавном конкурсу и адреса интернет презентације на којој је објављен конкурс, могу се објавити и на језицима националних мањина-националних заједница, који су у службеној употреби у раду органа Аутономне покрајине Војводине.

Документација поднета на Конкурс се не враћа.

**Право на доделу средстава**

**Члан 5.**

Право на доделу средстава имају установе основног и средњег образовања и васпитања на територији АП Војводине чији је оснивач Република Србија, аутономна покрајина или јединица локалне самоуправе.

**Пријављивање на конкурс**

**Члан 6.**

Пријава на конкурс подноси се на јединственом обрасцу који се објављује на интернет страници Секретаријата у року који по правилу не може бити краћи од 30 дана од дана објављивања конкурса.

Конкурс је отворен од 29. јануара 2025. године до 28. фебруара 2025. године.

**Члан 7.**

Уз пријаву на Конкурс, подноси се попуњен јединствени образац пријаве са бројем ученика као и стручним сарадником (или наставником у изузетним случајевима) за које школа аплицира (у делу обрасца пријаве који се односи на ученике – уписује се само број ученика без навођења личних података ученика, а у делу обрасца пријаве који се односи на стручног сарадника (или наставника у изузетним случајевима), потребно је да се за тог стручног сарадника (или наставника у изузетним случајевима) – без навођења личних података, наведу компетенције и пол.

Основне и средње школе доказе о испуњености услова за ученике и стручне сараднике (или наставнике у изузетним случајевима) достављају на захтев Секретаријата, приликом сачињавања распореда учешћа, а за тачност података наведених у обрасцу пријаве, одговоран је директор школе.

Уколико пријаву потписује лице по овлашћењу, неопходно је приложити уредно овлашћење за потписивање исте.

Уз Пријаву на Конкурс, попуњава се и Здравствени лист ученика који је неопходно попунити и **доставити стручном сараднику** (или наставнику у изузетним случајевима) **школе** који ће бити у пратњи детета. Здравствени лист се **не доставља** Секретаријату.

Секретаријат задржава право да од подносиоца пријаве, по потреби, затражи додатну документацију и информације, те уколико у року од 8 дана, подносилац пријаве не поступи по захтеву за допуну документације, Секретаријат ће пријаву сматрати непотпуном.

**Комисија за спровођење конкурса**

**Члан 8.**

Покрајински секретар надлежан за послове образовања (у даљем тексту: Покрајински секретар) образује Комисију за спровођење конкурса..

Чланови Комисије дужни су да потпишу изјаву да немају приватни интерес у вези са радом и одлучивањем Комисије, односно спровођењем конкурса (изјава о непостојању сукоба интереса).

Сукоб интереса постоји ако су члан Комисије или чланови његове породице (брачни или ванбрачни друг, дете или родитељ) запослени или чланови органа кoрисника које учествује на конкурсу или било ког другог правног субјекта повезаног на било који начин са тим корисником, или у односу на те кориснике има било који материјални или нематеријални интерес, супротан јавном интересу и то у случајевима породичне повезаности, економских интереса или другог заједничког интереса.

Члан Комисије потписује изјаву пре предузимања прве радње у вези са конкурсом.

У случају сазнања да се налази у сукобу интереса, члан Комисије је дужан да о томе одмах обавести остале чланове Комисије и да се изузме из даљег рада Комисије. О решавању сукоба интереса Секретаријат одлучује у сваком случају посебно, а када утврди сукоб интереса, именоваће у Комисију новог члана као замену.

**Члан 9.**

Након истека рока за подношење пријава, Комисија приступа разматрању пријава.

Комисија ће решењем одбацити непотпуне или неправилно попуњене пријаве тј. пријаве у којима нису попуњена сва обавезна поља (поља која нису обавезна су наведена у обрасцу пријаве) као и пријаве које нису потписане и печатиране, као и неблаговремене пријаве.

Комисија ће решењем одбацити и недопуштене пријаве, и то:

* пријаве поднете од стране лица која су неовлашћена и субјеката који нису предвиђени конкурсом;
* пријаве које се не односе на конкурсом предвиђене намене из члана 2. овог Правилника;
* пријаве које се односе на набавку опреме, инвестициона улагања или сталне трошкове и редовну делатност подносиоца пријаве;
* пријаве подносиоца пријава који нису поднели извештај о утрошку и коришћењу додељених средстава за претходну годину, односно за које се утврди из извештаја да су ненаменски утрошили та средства као ни пријаве подносиоца који нису измирили обавезе по претходним конкурсима Секретаријата у смислу достављања фотографија или видео материјала као доказа о реализованим активностима;
* пријаве подносиоца пријава који наративни/финансијски извештај о реализацији програма/пројеката из претходне године нису доставили у предвиђеним роковима;
* пријаве које се односе на набавку опреме или одржавање опреме која је у функцији реализацији пројекта, као ни остале капиталне трошкове.

Подносилац пријаве има право да поднесе жалбу на решење о одбацивању у року од осам дана од дана достављања решења. Одлуку о жалби, која мора бити образложена, Секретаријат доноси у року од 15 дана од дана њеног пријема.

**Члан 10.**

Приликом разматрања пријава на Конкурс, Комисија ће узети у обзир програме и пројекте у области основног и средњег образовања и васпитања, који се односе на:

1. **Модернизацију васпитно-образовног рада**

- осавремењивање наставног процеса путем иновативности и креативности свих учесника,

1. **Усаглашавање образовања са потребама тржишта рада**

- унапређивање предузетничког духа, развој практичних и животних вештина, професионална оријентација и каријерно вођење, подизање квалитета стручне праксе,

1. **Подршка инклузивном образовању и превенцији раног напуштања формалног образовања**

-подршка ученицима са изузетним способностима, развој талената у складу са њиховим образовно-васпитним потребама (прилагођавањем начина и услова рада, обогаћивањем и проширивањем наставних садржаја, такмичењима ученика која нису у организацији Министарства просвете /међурегионална, међународна).

**Критеријуми за доделу средстава по конкурсу**

**Члан 11.**

|  |  |  |
| --- | --- | --- |
| Редниброј | Критеријуми | Бодови |
| 1. | степен укључености циљне групе којој је програм/пројекат намењен; | 0-30 |
| 2. | досадашња искуства у реализацији програма/пројеката који доприносе унапређивању образовно-васпитног рада; | 0-10 |
| 3. | критеријуми за ученике: овим пројектом могу бити обухваћени ученици који су учествовали најмање на општинским такмичењима из области природних и друштвених наука, културе и уметности или који су претходни разред завршили са најмање врло добрим успехом; | 0-10 |
| 4. | критеријуми за стручне сараднике (или наставнике у изузетним случајевима): диплома о одговарајућем образовању у складу са одговарајућим прописима; | 0-10 |
| 5. | поштовање специфичности установе и социјалне политике локалне самоуправе: | 0-10 |

**Одлучивање о додели средстава по конкурсу**

**Члан 12.**

У складу с критеријумима дефинисаним у Конкурсу и Правилнику, Комисија формира ранг листу подносиоца пријава, с предлогом за расподелу средстава опредељених Конкурсом.

Комисија је у обавези да предлог расподеле средстава, сачини у року који не може бити дужи од 60 дана од дана истека рока за подношење пријава и да га заједно с ранг листом, достави покрајинском секретару на одлучивање.

**Члан 13.**

Покрајински секретар разматра предлог Комисије с ранг листом и одлучује о расподели средстава основним и средњим школама, учесницима конкурса, решењем.

Решење из става 1. овог члана јесте коначно.

Решење из става 1. овог члана са табеларним прегледом који садржи податке о додели средстава објављује се на интернет презентацији Покрајинског секретаријата.

 **Закључивање уговора**

**Члан 14.**

Обавезу за доделу средстава Покрајински секретаријат преузима на основу уговора, у смислу закона којим се ypeђујe буџетски систем.

**Исплата додељених средстава**

**Члан 15.**

Додељена средства исплаћују се након закључења Уговора, а на основу појединачних решења о исплати, у складу с динамиком прилива средстава у буџет АП Војводине.

Уколико корисник средстава не потпише уговор у року који је одредио Секретаријат, сматраће се да је одустао од поднете пријаве.

У случају да се, услед разлога на које Секретаријат не може утицати, додељена средства не могу пренети на рачуне корисника средстава, Секретаријат има право да раскине уговор.

**Коришћење додељених средстава и обавезе корнисника средстава**

**Члан 16.**

Корисник је дужан да додељена средства користи наменски и законито, а неутрошена средства да врати у буџет АП Војводине.

Корисник је у обавези да поднесе извештај о коришћењу средстава, најкасније у року од 15 (петнаест) дана од утврђеног рока за реализацију намене, за коју су средства додељена, с припадајућом документацијом коју су оверила одговорна лица.

Кориснику који не достави извештај у прописаном року, шаље се опомена.

Уколико ни након 8 дана од дана пријема опомене не достави комплетан наративни и финансијски извештај, корисник је у обавези да изврши повраћај средстава у буџет АПВ и губи право аплицирања приликом расписивања следећег конкурса.

 Корисник је у обавези да добијена средства врати у буџет АП Војводине, уколико се утврди да се средства не користе за реализацију намене за коју су додељена.

У случају сумње да додељена средства у појединим случајевима нису наменски коришћена, Секретаријат ће покренути поступак пред надлежном буџетском инспекцијом, ради контроле наменског и законитог коришћења средстава.

**Праћење реализације**

**Члан 17.**

 У циљу праћења реализације програма или пројекта, секретаријат може реализовати мониторинг посете. Секретаријат израђује извештај о мониторинг посети у року од десет дана од дана спроведене посете.

**Завршне одредбе**

**Члан 18.**

Овај правилник ступа на снагу даном објављивања у "Службеном листу Аутономне покрајине Војводине", а биће постављен и на званичној интернет страници Покрајинског секретаријата за образовање, прописе, управу и националне мањине - националне заједнице.

ПОКРАЈИНСКИ СЕКРЕТАРИЈАТ ЗА ОБРАЗОВАЊЕ, ПРОПИСЕ, УПРАВУ И

 НАЦИОНАЛНЕ МАЊИНЕ – НАЦИОНАЛНЕ ЗАЈЕДНИЦЕ

Број: 000218160 2025 09427 001 001 000 001

Нови Сад, 28.1.2025. год.

 ПОКРАЈИНСКИ СЕКРЕТАР

 Ótott Róbert
 (Роберт Отот)